Latvijas čempione basketbolā "Ventspils" šodien Starptautiskās Basketbola federācijas (FIBA) Čempionu līgas mačā savā laukumā tiekas ar krievu komandu "Nizhny Novgorod".
Abu vienību divcīņa sāksies plkst. 19:00. Maču tiešraidē pārraidīs televīzijas kanāls "Best4Sport TV".
Komandām šī būs sestā spēle turnīrā. "Ventspils" un "Nizhny Novgorod" pagaidām A grupā ir līdzīga situācija, jo abas komandas piecās spēlēs ir guvušas pa divām uzvarām.
Vēl šodien A grupas ietvaros Francijas klubs "Le Mans" uzņems Itālijas komandu Avelīno "Sidigas".
Savukārt otrdien Turcijas klubs Bandirmas "Banvit" savu skatītāju priekšā ar 75:68 uzvarēja Vloclavekas "Anwil" no Polijas, kamēr Vācijas vienība Ludvigsburgas "MHP Riesen" mājās spraigā cīņā ar 81:80 pieveica Spānijas klubu Mursijas UCAM, tiekot pie pirmās uzvaras turnīrā. UCAM tādējādi piedzīvoja pirmo zaudējumu.
A grupas vadībā ar piecām uzvarām sešās spēlēs gan joprojām atrodas UCAM, kamēr četri panākumi piecās spēlēs ir "Sidigas" basketbolistiem. Trešā ar četrām uzvarām sešās cīņās ir "Banvit", kam ar diviem panākumiem piecos mačos seko "Nizhny Novgorod", "Le Mans" un "Ventspils", bet septītā ar divām uzvarām sešās spēlēs ir "Anwil". Tabulu ar vienu uzvaru sešos mačos tikmēr noslēdz "MHP Riesen".
Čempionu līgas pirmajā turnīra mačā ventspilnieki ar 78:99 zaudēja "Anwil", otrajā cīņā ar 85:91 piekāpās UCAM, bet trešajā spēlē tika arī pie pirmās uzvaras, jo savu skatītāju priekšā ar 86:80 tika apspēlēta "Banvit". Pēc tam gan ceturtajā mačā viesos ar 76:91 tika zaudēts "Le Mans", kam sekoja uzvara ar 93:92 pret "MHP Riesen".
Rezultatīvākais ventspilnieks aizvadītajās turnīra spēlēs bijis Džonatans Ārledžs, kurš vidēji katrā spēlē palīdzējis ar 17,6 punktiem un piecām atlēkušajām bumbām, tikmēr desmit gūto punktu robežu caurmērā katrā mačā pārsniedz arī Rihards Lomažs (14,8), Māris Gulbis (12,6) un Ārons Džonsons (10,2), kura rēķinā arī 7,6 rezultatīvas piespēles (dalīts otrais labākais rādītājs turnīrā)
Tikmēr "Nizhny Novgorod" ar 93:100 piekāpās "Sidigas", tad sekoja uzvara ar 93:82 pret "Anwil", bet trešajā mačā nācās atzīt UCAM pārākumu ar 51:72. Pēc tam Krievijas vienība ar 60:78 zaudēja "Banvit", bet iepriekšējā mačā ar 85:71 apspēlēja "Le Mans".
Ņižņijnogorodas klubs VTB Vienotajā līgā šosezon guvis divas uzvaras sešās spēlēs, kas kopvērtējumā tam ļauj atrasties 11.vietā 14 klubu konkurencē.
Krievijas komandas sastāvā rezultatīvākais spēlētājs līdzšinējās FIBA Čempionu līgas spēlēs ar vidēji gūtiem 14 punktiem un izpildītām 4,7 rezultatīvām piespēlēm bijis amerikānis Kendriks Perijs, savukārt ar 11,5 punktiem un deviņām atlēkušajām bumbām izcēlies melnkalniešu centrs Vladimirs Dragičevičs.
Savukārt "Ventspils" komanda "OlyBet" Latvijas-Igaunijas Basketbola līgas kopvērtējumā ieņem otro vietu, jo guvusi astoņas uzvaras deviņās spēlēs, atpaliekot vien no Igaunijas čempiones Tallinas "Kalev"/"Cramo", kas uzvarējusi visās deviņās cīņās.
"Ventspils" šajā starpsezonā papildinājusi sastāvu ar tādiem pašmāju spēlētājiem kā Mareks Jurevičus, Jānis Antrops, Jānis Bērziņš un Lauris Blaus, kā arī pievienojušies leģionāri Entonijs Bīns, Džonatans Erledžs un Ārons Džonsons. Leģionāra gaitās uz Franciju devies Aigars Šķēle, kā arī visi iepriekšējās sezonas ārzemnieki.
Ventspilnieki jau sezonas ievadā saskārušies ar sastāva problēmām – pleca trauma uz vairākiem mēnešiem no ierindas izsitusi Antropu, kamēr veselības likstas piemeklējušas Ronaldu Zaķi.
Nolūkā stiprināt garo galu "Ventspils" noslēgusi pārbaudes laika līgumu ar iepriekš Nacionālās basketbola asociācijas (NBA) Ņujorkas "Knicks" sistēmā esošo centru Usmanu Dramē.
FIBA Čempionu līgas pamatturnīrā piedalās 32 komandas, kas sadalītas četrās grupās pa astoņām katrā. Apakšgrupā tiks aizvadīts divu apļu turnīrs, pirmo četru vietu ieguvējām iekļūstot astotdaļfinālā, bet piekto un sesto pozīciju guvušajām komandām sezonu turpinot FIBA Eiropas kausā.
Regulārais čempionāts noslēgsies februārī.
"Ventspils" iepriekšējā sezonā apakšgrupā ieņēma piekto vietu un sezonu turpināja FIBA Eiropas kausā, kur apstājās astotdaļfinālā. Savukārt FIBA Čempionu līgas pirmajā sezonā Kurzemes klubs iekļuva izslēgšanas turnīra pirmajā kārtā, kurā cieta zaudējumu.
Aizvadītajā sezonā FIBA Čempionu līgā triumfēja Atēnu AEK, kas uzvarēja savā laukumā notikušajā finālčetrinieka turnīrā.